b'\n_START_ARTICLE_\nDermatofitija stopala\n_START_SECTION_\nZnaki in simptomi\n_START_PARAGRAPH_\nDermatofitija stopala se pojavlja v treh razli\xc4\x8dnih oblikah: medprstni (interdigitalni), podplatni (plantarni) in vezikulobulozni obliki._NEWLINE_Primeri medprstne oku\xc5\xbebe s Trichophyton rubrum lahko potekajo brez simptomov ali pa se lahko v medprstnih predelih pojavijo srbe\xc4\x8da rde\xc4\x8dina, lu\xc5\xa1\xc4\x8denje in maceracija (zmeh\xc4\x8danje in obledelost) prizadete ko\xc5\xbee. Zapletenej\xc5\xa1o obliko medprstne dermatofitije, ki jo povzro\xc4\x8da T. mentagrophytes, lahko spremljajo bole\xc4\x8dina, maceracija ko\xc5\xbee, erozije in razpoke na ko\xc5\xbei, nastanek krast ter neprijetne vonjave vnetega predela, \xc4\x8de se pridru\xc5\xbei bakterijska oku\xc5\xbeba._NEWLINE_Podplatno obliko dermatofitije stopala (imenovano tudi mokasinsko stopalo) prav tako povzro\xc4\x8da T. rubrum in zna\xc4\x8dilno poteka brez simptomov ali s pojavom rahlo eritematoznih leh na ko\xc5\xbei podplata, ki jih pogosto prekrivajo hiperkeratozne (\xc4\x8dezmerno poro\xc5\xbeenele) luske. _NEWLINE_Vezikulobulozno obliko atletskega stopala pogosto povzro\xc4\x8daT. mentagrophytes. Zna\xc4\x8dilen je nenaden izbruh srbe\xc4\x8dih mehur\xc4\x8dkov na pordelih prizadetih predelih ko\xc5\xbee, zlasti na podplatu. Pogosto pride do dodatnih zapletov zaradi naknadne oku\xc5\xbebe z bakterijo Streptococcus pyogenes ali Staphylococcus aureus.\n_START_SECTION_\nEpidemiologija\n_START_PARAGRAPH_\nDermatofitne oku\xc5\xbebe stopal in nohtov se pogosteje pojavljajo pri mo\xc5\xa1kih (po nekaterih podatkih 2- do 4-krat pogosteje kot pri \xc5\xbeenskah), \xc5\xa1portnikih in starej\xc5\xa1ih osebah. Dovzetnej\xc5\xa1i so tudi bolniki z ortopedskimi nepravilnostmi ter boleznimi perifernega \xc5\xbeilja in \xc5\xbeiv\xc4\x8devja. _NEWLINE_V svetovnem merilu prizadenejo 15\xc2\xa0% prebivalstva.\n_START_SECTION_\nPrena\xc5\xa1anje\n_START_PARAGRAPH_\nGlivice, ki povzro\xc4\x8dajo dermatofitije stopal, uspevajo v toplih in vla\xc5\xbenih razmerah. Zato je ve\xc4\x8dje tveganje za pojav oku\xc5\xbebe, \xc4\x8de je stopalo izpostavljeno takim razmeram, na primer pri uporabi tesnih obuval. Do oku\xc5\xbebe pride pogosteje v skupnih kopalnicah, kopali\xc5\xa1\xc4\x8dih in podobnih okoljih.\n_START_SECTION_\nPrepre\xc4\x8devanje\n_START_PARAGRAPH_\nZa prepre\xc4\x8devanje oku\xc5\xbebe stopala z dermatofiti je pomembno, da si stopala po umivanju dobro osu\xc5\xa1imo. Priporo\xc4\x8dljivi so zra\xc4\x8dna obutev, pranje nogavic pri vi\xc5\xa1ji temperaturi, no\xc5\xa1nja plasti\xc4\x8dnih obuval na kopali\xc5\xa1\xc4\x8dih, neuporaba izposojenih brisa\xc4\x8d, nogavic ali obuval ...\n_START_SECTION_\nZdravljenje\n_START_PARAGRAPH_\nPri dermatofitiji stopala je pomembno \xc4\x8dimprej\xc5\xa1nje zdravljenje, da oku\xc5\xbeba ne postane obse\xc5\xbenej\xc5\xa1a ali ne prenese \xc5\xa1e na druge predele telesa.  Za samozdravljenje so na voljo kreme, losjoni in pr\xc5\xa1ila, ki vsebujejo protiglivi\xc4\x8dne u\xc4\x8dinkovine in jih lahko dobimo tudi brez recepta. _NEWLINE_V primeru trdovratnih ali obse\xc5\xbenih oku\xc5\xbeb lahko dru\xc5\xbeinski zdravnik oz. dermatolog predpi\xc5\xa1e uporabo sistemskih antimikotikov ali opravi dodatne posege (npr. odstranitev nohta). U\xc4\x8dinkovit sistemski antimikotik je na primer terbinafin, uporabijo se pa lahko tudi griseofulvin, flukonazol ali itrakonazol. _NEWLINE_Zdravljenje oku\xc5\xbebe ko\xc5\xbee traja vsaj 4 tedne, \xc4\x8de pa je prizadet tudi noht, pa vsaj 6 tednov. _NEWLINE_Zagotavljanje suhosti stopal in obutve je bistveno pri prepre\xc4\x8devanju ponovitve oku\xc5\xbebe. Zlasti v toplej\xc5\xa1ih mesecih je priporo\xc4\x8dljivo pogosto menjavanje nogavic ter no\xc5\xa1nja zra\xc4\x8dnih ali odprtih obuval. Po umivanju je treba medprstne prostore osu\xc5\xa1iti.'